ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ስዊድን፡ ካብ ኖርወይ ዝተሰጎጉ 28 ኤርትራውያን ተቐቢላ 1 ጥቅምቲ 2019 ዝተመሓየሸ 4 ጥቅምቲ 2019 ምንጪ ስእሊ, Getty Images መንግስቲ ኖርወይ ካብቶም ካብ ሃገሩ ዝሰጎጎም 47 ኤርትራውያን እቶም 28 ኤርትራውያን ሃገረ ስውዲን ከም ዝተቐበለቶም ወሃቢ ቃል ሃገራዊ ፖሊስን ስደተኛታትን ኖርወይ ዳንኤል ድራገሰት ንቢቢሲ ትግርኛ ገሊጹ። እቶም ዝተረፉ 19 ኤርትራውያን ናብ ካልኦት 11 ሃገራት ከም ዝግዓዙን፡ ካብዘን 11 ሃገራት እተን 8 ሃገራት ኣውሮጳ ምኻነን ዝገለጸ እቲ ወሃቢ ቃል፡ እተን ሃገራት ብዓል መን ምኳነን ግን ክሕብር ፍቃደኛ ኣይኮነን። መንግስቲ ኖርወይ ካብ 1 ጥሪ ክሳብ 31 ነሓሰ 2019 ኣብ ዘሎ ግዜ፡ 47 ኤርትራውያን 31 ኢትዮጵያውያንን ዝርከብዎም ስደተኛታት ካብ ሃገሩ ከም ዝሰጎገ ምሕባሩ ይዝከር። ካብዞም 47 ኤርትራውያን እቶም ክልተ ናብ ኤርትራ ክስጎጉ እንከለዉ፡ እቶም 47 ናብ ካልኦት ክቕበልኦም ፍቓደኛታት ዝኾና ሃገራት ከም ዝተሰጎጉ ሃገራዊ ፖሊስን ስደተኛታትን ኖርወይ ኣብ ዘውጽኦ ጋዜጣዊ መግለጺ ይሕብር። መንግስቲ ኖርወይ ኣብ ወርሒ ነሓሰ ጥራሕ 96 ገበን ገይሮም ዝበሎም ዝርከብዎም 338 ስደተኛታት ዝተፈላለያ ሃገራት ብሓይሊ ካብ ኖርወይ ከም ዝሰጎገ'ዩ ዝሕብር። ወሃቢ ቃል ሃገራዊ ፖሊስን ስደተኛታትን ኖርወይ ዳንኤል ድራገሰት ናብ ቢቢሲ ኣብ ዝልኣኾ ጸብጻብ፡ ኣብ ናይ ነሓሰ 2018 ጸብጻቡ 2,710 ስደተኛታት ካብ ኖርወይ ከም ዝተሰጎጉን ብምሕባር ኣብዚ ዝሓለፈ ዓመት ግን እቲ ቁጽሪ ናብ 3,402 ክብ ከም ዝበለ ይሕብር። ካብዞም 3,402 ካብ ኖርወይ ዝተሰጎጉ ስደተኛታት፡ ክልተ ሓተትቲ ዑቕባ፡ 10 ኣብ ዝተፋላላያ ሃገራት ዑቕባ ዝሓተቱ ከምኡ እውን 35 ናብ ኖርወይ ከይኣትዉ ተኸልኪሎም ዝነበሩን፡ ብዘይ ሕቶ ዑቕባ ኣብ ኖርወይ ክነበሩ ዝጸንሑ ምዃኖም እቲ ናብ ቢቢሲ ዝተልኣከ ጸብጻብ ይሕብር። ብተመሳሳሊ 7 ሓተትቲ ዑቕባ፡ 9 ኣብ ዝተፈላለይ ሃገራት ዑቕባ ዝሓተቱ ከምኡ እውን 15 ናብ ኖርወይ ከይኣትዉ ተኸልኪሎም ዝነበሩን፡ ብዘይዑቕባ ኣብ ኖርወይ ክነብሩ ዝጸንሑ ብጠቕላላ 31 ኢትዮጵያውያን ካብ ሃገረ ኖርወይ ከም ዝተሰጎጉ እቲ ጸብጻብ ሓቢሩ። መንግስቲ ኖርወይ ሕቶ ዑቕባ ኤርትራውያን ደጊሙ ክረአ ምሕታቱ ንብዙሓት ኣሻቒሉ ብስግረዶብ ዝወጽኡ ናብ ኤርትራ ክምለሱ እንታይ ይሕተቱ?
